Elektron turdagi sugʻurta xizmatlarini koʻrsatish tartibi toʻgʻrisidagi nizomni tasdiqlash haqida
(resolution, 2024-08-05)

Oʻzbekiston Respublikasi Prezidentining “Sugʻurta bozorini raqamlashtirish va hayot sugʻurtasi sohasini rivojlantirish boʻyicha qoʻshimcha chora-tadbirlar toʻgʻrisida” 2021-yil 23-oktabrdagi PQ-5265-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining “Sugʻurta bozorini raqamlashtirish va hayot sugʻurtasi sohasini rivojlantirish boʻyicha qoʻshimcha chora-tadbirlar toʻgʻrisida” 2021-yil 23-oktabrdagi PQ-5265-son qaroriga muvofiq: sugʻurtaning barcha turlarini (klasslarini) elektron shaklda amalga oshirishga ruxsat berilganligi; barcha sugʻurta turlari boʻyicha sugʻurta polislari Moliya vazirligi huzuridagi Sugʻurta bozorini rivojlantirish agentligi Sugʻurta toʻlovlarini kafolatlash jamgʻarmasi bilan birgalikda yuritadigan yagona avtomatlashtirilgan axborot tizimida roʻyxatga olinishi yoʻlga qoʻyilganligi; sugʻurtaning barcha turlarini (klasslarini) elektron shaklda sotish va rasmiylashtirish qoidalarini, shuningdek, ularning haqiqiyligini tekshirish mexanizmlarini oʻz ichiga olgan elektron turdagi sugʻurta xizmatlarini koʻrsatish tartibini ishlab chiqish belgilanganligi; Sugʻurta toʻlovlarini kafolatlash jamgʻarmasi faoliyatini kengaytirish va boshqaruv tizimini takomillashtirish nazarda tutilganligi maʼlumot uchun qabul qilinsin. 2. Quyidagilarni nazarda tutuvchi Elektron turdagi sugʻurta xizmatlarini koʻrsatish tartibi toʻgʻrisidagi nizom 1-ilovaga muvofiq tasdiqlansin: sugʻurtaning barcha turlarini (klasslarini) elektron shaklda sotish, rasmiylashtirish va ularning haqiqiyligini tekshirish sugʻurta qildiruvchi va sugʻurtalovchi oʻrtasida maʼlumotlar almashinuvi yoʻli bilan sugʻurta tashkilotining axborot tizimida, shu jumladan, internet jahon axborot tarmogʻidagi resursida amalga oshirilishi; sugʻurta shartnomasini tuzish uchun sugʻurta tashkilotining axborot tizimi orqali ariza berilishi va tegishli maʼlumotlarning avtomatik tarzda toʻldirilishi; sugʻurta shartnomalarini muddatidan oldin bekor qilish asoslari va tartibi; axborot almashinuvi ishtirokchilari oʻrtasida maʼlumotlar almashinuvi; sugʻurta polislari roʻyxatga olinishi va ularning aylanmasi boʻyicha monitoring olib borish. 3. Sugʻurta toʻlovlarini kafolatlash jamgʻarmasi Moliya vazirligi huzuridagi Sugʻurta bozorini rivojlantirish agentligi hamda Axborot texnologiyalari va kommunikatsiyalarini rivojlantirish vazirligi manfaatdor vazirlik va idoralar bilan birgalikda: 2022-yil 31-dekabrga qadar barcha sugʻurta polislarini roʻyxatga oluvchi va ularning aylanmasini nazorat qiluvchi yagona axborot tizimi joriy etilishini va barcha sugʻurta kompaniyalarining axborot tizimlari bilan integratsiya qilinishini taʼminlasin; 2023-yil 1-martga qadar ichki ishlar organi xodimlarining ishtirokisiz rasmiylashtiriladigan yoʻl — transport hodisasi toʻgʻrisidagi xabarnoma onlayn tarzda yuborilishini hamda koʻrib chiqilishini amalga oshirish boʻyicha yagona mobil ilovani ishlab chiqsin va ishga tushirsin; 2023-yil 1-iyulga qadar yagona mobil ilova orqali boshqa majburiy va ixtiyoriy sugʻurta turlari boʻyicha sugʻurta daʼvolariga oid arizalar onlayn tarzda yuborilishini hamda koʻrib chiqilishini amaliyotga joriy etsin. Bunda belgilangan chora-tadbirlar, shuningdek, mobil ilovaning toʻlaqonli faoliyatini taʼminlash va qoʻllab-quvvatlashni moliyalashtirish Sugʻurta toʻlovlarini kafolatlash jamgʻarmasi mablagʻlari hisobidan amalga oshiriladi. 4. Moliya vazirligi huzuridagi Sugʻurta bozorini rivojlantirish agentligi: Oʻzbekiston Milliy axborot agentligi va Oʻzbekiston Milliy teleradiokompaniyasi bilan birgalikda sugʻurta xizmatlari isteʼmolchilari va sugʻurta munosabatlarining boshqa ishtirokchilari huquqlari va qonuniy manfaatlari himoya qilinishini taʼminlash, aholining sugʻurta bozoriga ishonchini oshirishga va jamiyatda sugʻurta madaniyatini rivojlantirish boʻyicha maʼlumotlar keng jamoatchilikka muntazam ravishda yetkazilishini taʼminlasin; bir oy muddatda Moliya vazirligi huzuridagi Sugʻurta bozorini rivojlantirish agentligi huzuridagi “Sall-markaz” xizmatini tashkil etsin. Bunda Oʻzbekiston Respublikasi Moliya vazirligi huzuridagi Sugʻurta bozorini rivojlantirish agentligi huzuridagi “Sall-markaz” xizmati faoliyati Moliya vazirligi huzuridagi Sugʻurta bozorini rivojlantirish agentligining budjetdan tashqari jamgʻarmasi mablagʻlari hisobidan moliyalashtiriladi. 5. Quyidagilar: Oʻzbekiston Respublikasi Prezidentining 2022-yil 28-yanvardagi PF-60-son Farmoni bilan tasdiqlangan 2022 — 2026-yillarga moʻljallangan Yangi Oʻzbekistonning taraqqiyot strategiyasini “Inson qadrini ulugʻlash va faol mahalla yili”da amalga oshirishga oid davlat dasturining 136-bandiga muvofiq qishloq xoʻjaligida sugʻurtalash tizimini takomillashtirish, shu jumladan, “Qishloq xoʻjaligi tavakkalchiliklarini sugʻurtalash toʻgʻrisida”gi qonunini qabul qilish masalasini koʻrib chiqish belgilanganligi; Oʻzbekiston Respublikasi Prezidentining “Qishloq xoʻjaligi mahsulotlari yetishtirishni moliyaviy qoʻllab-quvvatlashning qoʻshimcha chora-tadbirlari toʻgʻrisida” 2022-yil 6-oktabrdagi PQ-387-son qarorining 4-bandiga muvofiq qishloq xoʻjaligini davlat tomonidan moliyaviy qoʻllab-quvvatlash va sugʻurtalashning yangi mexanizmlari joriy etilganligi maʼlumot uchun qabul qilinsin. Moliya vazirligi, Qishloq xoʻjaligi vazirligi manfaatdor vazirlik va idoralar bilan birgalikda 2023-yil 1-iyulga qadar ilgʻor xalqaro tajribalarni atroflicha oʻrgangan holda “Qishloq xoʻjaligi tavakkalchiliklarini sugʻurtalash toʻgʻrisida”gi qonun loyihasini Vazirlar Mahkamasiga kiritsin. 6. Oʻzbekiston Respublikasi Hukumatining 2-ilovaga muvofiq ayrim qarorlariga oʻzgartirish va qoʻshimchalar kiritilsin. 7. Oʻzbekiston Respublikasi Hukumatining 3-ilovaga muvofiq ayrim qarorlari oʻz kuchini yoʻqotgan deb hisoblansin. 8. Ushbu qaror rasmiy eʼlon qilingan kundan eʼtiboran uch oy oʻtgach kuchga kiradi. 9. Mazkur qarorning bajarilishini nazorat qilish Oʻzbekiston Respublikasi Bosh vazirining moliya-iqtisodiyot va kambagʻallikni qisqartirish masalalari boʻyicha oʻrinbosari — iqtisodiy taraqqiyot va kambagʻallikni qisqartirish vaziri J.A. Qoʻchqorov hamda Oʻzbekiston Respublikasi moliya vaziri T.A. Ishmetov zimmasiga yuklansin. 1. Ushbu Nizom Elektron turdagi sugʻurta xizmatlarini koʻrsatish va barcha sugʻurta polislarini roʻyxatga olish tartibini belgilaydi. 2. Mazkur Nizomda quyidagi asosiy tushunchalar qoʻllaniladi: axborot almashinuvi ishtirokchilari — sugʻurta qildiruvchi, sugʻurta tashkiloti, Jamgʻarma va Yagona axborot tizimi bilan integratsiyalashgan vazirliklar va idoralar; Jamgʻarma — Transport vositalari egalarining fuqarolik javobgarligini majburiy sugʻurta qilish boʻyicha toʻlovlarni kafolatlash jamgʻarmasi; sugʻurta polisi (E-polis) — Yagona axborot tizimi tomonidan real vaqt rejimida shakllantirilgan seriya, raqamiga ega boʻlgan sugʻurta qilish amalga oshirilganligini tasdiqlovchi hujjat; sugʻurta tashkiloti — tegishli turdagi sugʻurtani amalga oshirish uchun litsenziyaga ega boʻlgan va sugʻurta shartnomasiga muvofiq sugʻurta tovoni (sugʻurta puli) toʻlovini amalga oshirish majburiyatini oluvchi tijorat tashkiloti boʻlgan yuridik shaxs; sugʻurta tashkilotining internet jahon axborot tarmogʻidagi resursi — sugʻurta tashkilotining rasmiy veb-saytining tegishli sugʻurta uchun moʻljallangan qismi yoki uning mobil ilovasi; sugʻurta qildiruvchi — sugʻurta tashkiloti bilan elektron sugʻurta shartnomasini tuzgan va sugʻurta mukofoti boʻyicha toʻlovni amalga oshirish majburiyatini olgan yuridik shaxs yoki muomalaga layoqatli jismoniy shaxs; Yagona axborot tizimi — manfaatdor vazirliklar va idoralarning axborot tizimlari va markaziy maʼlumotlar bazalari, jismoniy va yuridik shaxslar markaziy maʼlumotlar bazalari bilan integratsiyalashgan, sugʻurtaning barcha turlarini (klasslarini) elektron shaklda amalga oshiruvchi yagona avtomatlashtirilgan axborot tizimi. 3. Sugʻurtaning barcha turlarini (klasslarini) elektron shaklda sotish, rasmiylashtirish va ularning haqiqiyligini tekshirish sugʻurta qildiruvchi va sugʻurta tashkiloti oʻrtasida maʼlumotlar almashinuvi yoʻli bilan, sugʻurta tashkilotining axborot tizimida, shu jumladan, internet jahon axborot tarmogʻidagi resursida sugʻurta shartnomasini tuzishda, uni Yagona axborot tizimida roʻyxatga olish va sugʻurta polisiga noyob raqam berish orqali amalga oshiriladi. Sugʻurta tashkilotlarining internet jahon axborot tarmogʻi resurslari roʻyxati Oʻzbekiston Yagona sugʻurta portalida joylashtiriladi. 4. Shaxsiy maʼlumotlarni qayta ishlashda axborot almashinuvi ishtirokchilari shaxsiy maʼlumotlar va sugʻurta siri deb tasniflangan maʼlumotlarni ularga noqonuniy yoki tasodifiy kirish, yoʻq qilish, oʻzgartirish, blokirovka qilish, nusxa olish, taqdim etish va tarqatishdan, shuningdek, boshqa noqonuniy harakatlardan himoya qilish uchun zarur huquqiy, tashkiliy va texnik choralarni koʻrishlari shart. 5. Sugʻurta shartnomalarini Yagona axborot tizimi orqali rasmiylashtirish sugʻurta tashkilotlari uchun majburiy hisoblanadi. Ushbu majburiyatning bajarilishi ustidan nazorat qilish Oʻzbekiston Respublikasi Moliya vazirligi huzuridagi Sugʻurta bozorini rivojlantirish agentligi (keyingi oʻrinlarda — Sugʻurta bozorini rivojlantirish agentligi) tomonidan amalga oshiriladi. 6. Sugʻurta shartnomalarini rasmiylashtirish, sugʻurta polislarini roʻyxatga olish, ularning haqiqiyligini tekshirish hamda sugʻurta daʼvolarini koʻrib chiqish ushbu Nizomga ilovadagi sxemaga muvofiq amalga oshiriladi. 7. Sugʻurta shartnomasi Yagona axborot tizimidan sugʻurta qildiruvchiga sugʻurta polisi shakllantirilganligi haqida xabar berish va sugʻurta polisini yuklab olish uchun havola yuborish yoʻli bilan tuziladi. 8. Sugʻurta shartnomasining amal qilish muddati sugʻurta shartnomasi va qonunchilik hujjatlariga muvofiq belgilanadi. 9. Agar sugʻurta polisida sugʻurta amal qilishi boshlanishining boshqacha muddati nazarda tutilmagan boʻlsa, sugʻurta shartnomasi kuchga kirganidan keyin yuz bergan sugʻurta hodisalariga nisbatan tatbiq etiladi. 10. Sugʻurta qildiruvchi sugʻurta tashkilotini erkin tanlash huquqiga ega. 11. Sugʻurta tashkiloti sugʻurta qildiruvchiga mazkur Nizomning 28-bandida nazarda tutilgan majburiyatlarni taʼminlagan holda sugʻurta shartnomasini tuzish imkoniyatini yaratishi zarur. 12. Sugʻurta shartnomasini tuzish uchun sugʻurta tashkilotining axborot tizimida, shu jumladan, internet jahon axborot tarmogʻidagi resursida arizani shakllantirishda quyidagilardan foydalaniladi: a) identifikatorlar: jismoniy shaxslar — jismoniy shaxsning shaxsiy identifikatsiya raqami; yuridik shaxslar — soliq toʻlovchining identifikatsiya raqami; transport vositalari — transport vositasining davlat raqami belgisi va roʻyxatdan oʻtkazilganligi toʻgʻrisidagi guvohnomaning seriyasi va raqami; koʻchmas mulkning kadastr raqami; b) maʼlumotlar: jismoniy shaxslarning shaxsini tasdiqlovchi hujjatlar toʻgʻrisida maʼlumot; kredit reyestridan koʻchirma; oylik daromadi yoki ish haqi haqida; garov reyestridan koʻchirma; ijro hujjatlari boʻyicha mavjud qarzdorlik; haydovchilar tomonidan sodir etilgan yoʻl harakati qoidabuzarliklari toʻgʻrisida. Bunda tegishli maʼlumotlar davlat axborot bazalarida mavjud boʻlganda avtomatik tarzda toʻldiriladi. Arizani shakllantirish uchun har bir sugʻurta turi (klassi) boʻyicha qonunchilikka muvofiq ushbu bandda nazarda tutilgan maʼlumotlarga qoʻshimcha ravishda taqdim etiladigan maʼlumotlar tartibi ariza shaklida koʻrsatiladi. 13. Davlat maʼlumotlar bazalarida sugʻurta shartnomasini tuzish uchun zarur boʻlgan maʼlumotlar yoki davlat maʼlumotlar bazalari bilan texnik ulanish imkoniyati mavjud boʻlmagan hollarda arizada koʻrsatilgan maʼlumotlar Yagona axborot tizimida sugʻurta qildiruvchi (sugʻurtalangan shaxs)ning avval tuzilgan va amaldagi sugʻurta shartnomalaridagi maʼlumotlar bilan taqqoslanadi. 14. Sugʻurta qildiruvchi (sugʻurtalangan shaxs) tomonidan avval tuzilgan va amaldagi sugʻurta shartnomalari toʻgʻrisidagi maʼlumotlar Yagona axborot tizimida hamda davlat maʼlumotlar bazalarida mavjud boʻlmaganda, sugʻurta tashkiloti arizaga ilova qilingan hujjatlarning elektron yoki skaner qilingan nusxalaridagi maʼlumotlarni tekshiradi. Sugʻurta tashkiloti tomonidan yuborilgan arizadagi maʼlumotlarning toʻliqligi va toʻgʻriligi bir ish kuni ichida tekshiriladi. Agar arizadagi maʼlumotlar notoʻgʻriligi aniqlansa, maʼlumotlarni qayta toʻgʻrilanishi toʻgʻrisida sugʻurta qildiruvchiga xabarnoma yuboriladi. Agar sugʻurta qildiruvchi tomonidan ariza berilgan sanadan boshlab 24 soat davomida maʼlumotlar qayta tekshirilmasa va/yoki toʻgʻrilanmasa, unda sugʻurta tashkiloti sugʻurta shartnomasini rasmiylashtirish, qoʻshimcha kiritish va bekor qilish imkoniyati yoʻqligi toʻgʻrisida sugʻurta tashkilotining internet jahon axborot tarmogʻidagi resursi yoki SMS-xabar orqali sugʻurta qildiruvchini xabardor qiladi. 15. Arizadagi maʼlumotlar toʻliqligi va toʻgʻriligi tekshirilgach, sugʻurta tashkiloti ushbu maʼlumotlarni oʻzining axborot tizimi orqali Yagona axborot tizimiga sugʻurta shartnomasini roʻyxatga olish uchun yuboradi. Yagona axborot tizimi sugʻurta shartnomasini roʻyxatga olish va sugʻurta polisini shakllantirish uchun zarur boʻlgan maʼlumotlarning toʻliqligini tekshiradi va sugʻurta tashkilotiga sugʻurta shartnomasi roʻyxatga olinganligi va unga berilgan noyob raqami toʻgʻrisida darhol xabar yuboradi. Sugʻurta polisida uning haqiqiy ekanligini tekshirish imkonini beruvchi QR-kod koʻrsatilishi lozim. 16. Sugʻurta tashkiloti sugʻurta shartnomasi Yagona axborot tizimida roʻyxatga olinganligi toʻgʻrisidagi xabarni olgandan soʻng sugʻurta qildiruvchiga sugʻurta mukofoti toʻlovini amalga oshirishi mumkinligi toʻgʻrisida xabar beradi. 17. Sugʻurta qildiruvchi sugʻurta mukofotini toʻlashi mumkinligi toʻgʻrisidagi xabarnomani olgandan soʻng 3 kalendar kun mobaynida sugʻurta mukofotini naqd pulda yoki naqdsiz toʻlaydi. Sugʻurta mukofoti sugʻurta shartnomasida nazarda tutilgan toʻlovdan kamroq miqdorda toʻlangan boʻlsa, sugʻurta tashkiloti sugʻurta mukofotining toʻlanmagan qismi sugʻurta qildiruvchi tomonidan 3 kalendar kun muddatda toʻlanishi zarurligi toʻgʻrisida darhol xabarnoma yuboradi. Sugʻurta mukofoti miqdori ortiqcha toʻlangan taqdirda, sugʻurta tashkiloti uning sugʻurta qildiruvchiga 3 kalendar kun ichida qaytarilishini taʼminlaydi va tegishli xabarni yuboradi. 18. Sugʻurta qildiruvchi tomonidan sugʻurta mukofoti toʻlangandan soʻng sugʻurta qildiruvchiga ushbu Nizomning 26-bandida belgilangan tartibda sugʻurta polisi beriladi. 19. Sugʻurta qildiruvchi oʻzi tomonidan sugʻurta polisini rasmiylashtirish uchun sugʻurta tashkilotiga taqdim etilayotgan maʼlumotlar va hujjatlarning haqiqiyligi uchun javobgar hisoblanadi. 20. Sugʻurta shartnomasi amal qiladigan davrda sugʻurta shartnomasi tuzish toʻgʻrisidagi arizada koʻrsatilgan maʼlumotlar oʻzgargan taqdirda amaldagi sugʻurta shartnomasining amal qilishi muddatidan oldin bekor qilinishi va yangi sugʻurta shartnomasi rasmiylashtirilishi shart. 21. Sugʻurta shartnomasining amal qilishi quyidagi hollarda muddatidan oldin bekor qilinadi: yuridik shaxs tugatilganda yoki qayta tashkil etilganda; sugʻurta qildiruvchi — jismoniy shaxs vafot etganda; sugʻurta shartnomasi sud qaroriga koʻra haqiqiy emas deb eʼtirof etilganda; sugʻurta shartnomasi tuzish toʻgʻrisidagi arizada koʻrsatilgan maʼlumotlar oʻzgargan taqdirda. Har bir sugʻurta turining (klassning) oʻziga xos xususiyatlaridan kelib chiqqan holda qonunchilikka muvofiq ushbu bandda nazarda tutilganidan boshqacha asoslar ham belgilanishi mumkin. 22. Sugʻurta shartnomasi muddatidan oldin bekor qilingan taqdirda, sugʻurta mukofotining bir qismi sugʻurta amal qilgan vaqtga mutanosib ravishda, agar shartnomada boshqacha tartib nazarda tutilmagan boʻlsa, qaytariladi. 23. Sugʻurta qildiruvchiga (uning qonuniy vakillariga, merosxoʻrlariga, huquqiy vorislariga) sugʻurta mukofotining bir qismini qaytarish sugʻurta qildiruvchi (uning qonuniy vakillari, merosxoʻrlari, huquqiy vorislari) tegishli tartibda murojaat qilgan kundan boshlab 3 kalendar kun mobaynida amalga oshiriladi. Bunda sugʻurta qildiruvchiga qaytarilishi lozim boʻlgan sugʻurta mukofotining bir qismi sugʻurta qildiruvchining arizasiga muvofiq yangi rasmiylashtirilgan sugʻurta polisi boʻyicha sugʻurta mukofoti hisobiga oʻtkazilishi mumkin. 24. Sugʻurta polisining amal qilish muddati, qoida tariqasida, bir yil etib belgilanadi. Har bir sugʻurta turining (klasslarning) oʻziga xos xususiyatlaridan kelib chiqqan holda ushbu Nizomda nazarda tutilganidan boshqacha muddatlar ham belgilanishi mumkin. 25. Sugʻurta polisi, sugʻurta shartnomada boshqa hollar nazarda tutilmagan boʻlsa, sugʻurta mukofoti yoki birinchi badal toʻlangan paytda kuchga kiradi. 26. Sugʻurta shartnomasi yagona axborot tizimida roʻyxatga olingandan va sugʻurta qildiruvchi tomonidan sugʻurta mukofoti toʻlangandan soʻng sugʻurta tashkiloti bu toʻgʻrisida Yagona axborot tizimiga xabar yuboradi. Yagona axborot tizimi sugʻurta shartnomasida koʻrsatilgan maʼlumotlar asosida sugʻurta polisining tegishli seriyasi, raqamini shakllantiradi va sugʻurta tashkilotining axborot tizimiga xabar beradi hamda ushbu Nizomning 31-bandida belgilangan tartibda sugʻurta qildiruvchiga xabarnomani yuboradi. 27. Sugʻurta polislarining aylanmasi Sugʻurta bozorini rivojlantirish agentligi Jamgʻarma bilan birgalikda yuritadigan Yagona axborot tizimida roʻyxatga olinadi va nazorat qilinadi. 28. Sugʻurta qildiruvchi va sugʻurta tashkiloti oʻrtasida maʼlumotlar almashishda sugʻurta tashkiloti quyidagilarni taʼminlashga majbur: sugʻurta tashkilotining axborot tizimi, shu jumladan, internet jahon axborot tarmogʻidagi resursida sugʻurta shartnomasini tuzish imkoniyatidan tunu kun toʻliq foydalana olish; mazkur Nizomning 12-bandida nazarda tutilgan sugʻurta shartnomasini tuzish haqidagi arizani shakllantirish imkoniyatini yaratish; sugʻurta tashkilotining internet jahon axborot tarmogʻidagi resursida ommaviy oferta sugʻurta shartnomasini tuzish taklifini, sugʻurta qoidalarini joylashtirish; sugʻurta shartnomasini tuzish toʻgʻrisidagi arizada sugʻurta qildiruvchi tomonidan arizani shakllantirish uchun zarur boʻlgan harflar, raqamlar va belgilarning minimal hamda maksimal soni va formatiga muvofiqligini avtomatik tarzda tekshirish va agar arizadagi yozuvlar mos kelmasa, nomuvofiq joylarni tekshirish va toʻgʻrilash zarurati toʻgʻrisida xabar berish; sugʻurta qoidalariga muvofiq sugʻurta qildiruvchi tomonidan arizada koʻrsatilgan maʼlumotlarni tasdiqlovchi hujjatlarning elektron yoki skaner qilingan nusxalarini ilova qilish; sugʻurta shartnomasi tuzishda Yagona axborot tizimi bilan integratsiyalashgan vazirliklar va idoralar axborot tizimlaridan mazkur Nizomning 12-bandida nazarda tutilgan identifikator orqali olingan maʼlumotlarni arizada avtomatik tarzda toʻldirish; sugʻurta shartnomasi tuzilganligi toʻgʻrisidagi maʼlumotni roʻyxatdan oʻtkazish va uning noyob raqamini olish uchun Yagona axborot tizimiga yuborish; sugʻurta qildiruvchi tomonidan sugʻurta mukofoti toʻlangandan soʻng sugʻurta polisining seriya va raqamini olish uchun ushbu maʼlumotni Yagona axborot tizimiga yuborish; Yagona axborot tizimiga yoʻnaltirish orqali sugʻurta polisi haqiqiyligini tekshirish imkoniyatini yaratish; sugʻurta mukofoti miqdori, shuningdek, qonunchilikda belgilangan sugʻurta mukofoti boʻyicha taqdim etiladigan siylovni hisobga olgan holda sugʻurta mukofotining miqdori bilan tanishtirish; sugʻurta qildiruvchi tomonidan tanlangan sugʻurta mahsuloti uchun sugʻurta shartnomalari, shu jumladan, sugʻurta summasi, sugʻurta tariflarini hisoblashda ishlatiladigan koeffitsiyentlar toʻgʻrisidagi va sugʻurta shartnomasini tuzish uchun zarur boʻlgan boshqa maʼlumotlarni oʻz ichiga olgan sugʻurta qoidalari va ommaviy oferta bilan sugʻurta shartnomasini rasmiylashtirishdan va/yoki sugʻurta mukofotini toʻlashdan oldin tanishtirish; sugʻurta mukofotini naqd yoki naqdsiz toʻlash, shu jumladan, sugʻurta tashkilotining toʻlov rekvizitlari, hisobvaragʻi, toʻlov muddati va sugʻurta polisning kuchga kirishi tartibi va amal qilish muddati koʻrsatilgan toʻlov hisobini oʻz ichiga olgan hisob-fakturani avtomatik tarzda rasmiylashtirish; sugʻurta mukofoti sugʻurta qildiruvchi tomonidan toʻlanmasa, sugʻurta tashkiloti sugʻurta qildiruvchiga sugʻurta shartnomasi tuzilmaganligi toʻgʻrisida xabar qilinishini taʼminlash; sugʻurta qildiruvchiga sugʻurta shartnomasi tuzilganligi va sugʻurta polisining seriyasi va raqami toʻgʻrisida sugʻurta tashkiloti tomonidan mazkur Nizomning 32-bandida nazarda tutilgan xabar berish usulini tanlash. 29. Hodisa sodir boʻlganligi toʻgʻrisida bildirishnoma yuborish, yetkazilgan zarar miqdorini aniqlash, sugʻurta toʻlovlarini amalga oshirish uchun jabrlanuvchi yoki sugʻurta qildiruvchi sugʻurta shartnomasida belgilangan hujjatlarning elektron yoki skanerlangan nusxalarini sugʻurta tashkilotiga internet jahon axborot tarmogʻi orqali yuborishga haqli. 30. Agar hodisa sodir boʻlganligini va sugʻurta qildiruvchi tomonidan yetkazilgan zarar miqdorini tasdiqlovchi hujjatlar yetarli boʻlmasa, sugʻurta tashkiloti bu toʻgʻrisida ushbu hujjatlar olingan kundan boshlab uch ish kuni ichida yetishmayotgan va (yoki) notoʻgʻri rasmiylashtirilgan hujjatlarning toʻliq roʻyxatini koʻrsatgan holda jabrlanuvchi yoki sugʻurta qildiruvchining elektron pochta manziliga (mavjud boʻlsa) yoki koʻrsatilgan telefon raqamiga SMS-xabar orqali maʼlumot yuborishi kerak. 31. Taqdim etilgan hujjatlarning toʻliq roʻyxati va qabul qilingan sanasi toʻgʻrisida elektron maʼlumotnoma ariza beruvchiga u koʻrsatgan elektron pochta manziliga (mavjud boʻlsa) yuboriladi va (yoki) sugʻurta tashkilotining internet jahon axborot tarmogʻidagi resursidagi ariza beruvchining shaxsiy kabinetida koʻrsatiladi. 32. Yagona axborot tizimi tomonidan sugʻurta qildiruvchiga elektron sugʻurta shartnomasi tuzilganligi, bekor qilinganligi yoki muddatidan oldin tugatilganligi, sugʻurta polisining seriyasi va raqami, sugʻurta polisi boʻyicha sugʻurta toʻlovi toʻlanganligi toʻgʻrisidagi xabarnoma sugʻurta qildiruvchining arizada koʻrsatilgan telefon raqamiga SMS-xabar shaklida va (yoki) elektron pochta manziliga (mavjud boʻlsa) elektron xabarnoma shaklida yuboriladi. Bunda sugʻurta qildiruvchi xabarnoma yuborishning bir yoki bir nechta usulini tanlash huquqiga ega. 33. Sugʻurta tashkilotidan sugʻurta shartnomasi tuzilganligi va sugʻurta mukofoti toʻlanganligi toʻgʻrisida maʼlumot olgandan soʻng Yagona axborot tizimidan sugʻurta qildiruvchining arizada koʻrsatilgan telefon raqamiga SMS-xabar shaklida va (yoki) elektron pochta manziliga quyidagilarni oʻz ichiga olgan xabarnoma yuboriladi: sugʻurta tashkilotining nomi; sugʻurta mukofoti miqdori; sugʻurta polisining amal qilish muddati; sugʻurta polisining noyob raqami; sugʻurta obyekti va predmeti; Yagona axborot tizimida sugʻurta polisining haqiqiyligini tekshirish uchun havola. Sugʻurta qildiruvchi Yagona axborot tizimining tegishli qismiga ushbu havola orqali oʻtib, sugʻurta polisini yuklab olishi mumkin. 34. Sugʻurta shartnomasi muddatidan oldin bekor qilinganligi toʻgʻrisida elektron yoki SMS-xabar shaklida yuborilgan maʼlumot quyidagilarni oʻz ichiga oladi: sugʻurta shartnomasining muddatidan oldin bekor qilinganligi boʻyicha matn va sanasi; sugʻurta tashkilotining nomi; sugʻurta polisining seriyasi va raqami; sugʻurta obyekti va predmeti. 35. Sugʻurta shartnomasi boʻyicha sugʻurta toʻlovi toʻlanganligi toʻgʻrisidagi elektron yoki SMS-xabar shaklida yuborilgan maʼlumot quyidagilarni oʻz ichiga oladi: sugʻurta tashkilotining nomi; sugʻurta polisining seriyasi va raqami; sugʻurta obyekti va predmeti; sugʻurta toʻlovi amalga oshirilgan sana va summasi. sugʻurta toʻlovi toʻlanganligi toʻgʻrisidagi tegishli maʼlumot. 36. Sugʻurta tashkiloti, sugʻurta qildiruvchi va sugʻurta boʻyicha majburiyatning bajarilishini nazorat qilish boʻyicha vakolatli davlat organlarining axborot tizimlarini Yagona axborot tizimi bilan integratsiyalash va (yoki) Yagona axborot tizimiga sugʻurta polisining seriyasi, raqami va sugʻurta obyekti identifikatorini kiritish yoki elektron qurilmada maxsus kodni oʻqib olish orqali sugʻurta polisining haqiqiyligini tekshirish amalga oshiriladi. 37. Sugʻurta tashkiloti litsenziyasining amal qilishini toʻxtatib turish, tugatish yoki bekor qilish toʻgʻrisida qaror qabul qilingan va (yoki) Yagona axborot tizimi doirasida Jamgʻarma va sugʻurta tashkiloti oʻrtasida maʼlumot almashish toʻgʻrisidagi yozma bitim bekor qilingan taqdirda: Jamgʻarma Yagona axborot tizimi bilan sugʻurta tashkilotining axborot tizimi oʻrtasida elektron sugʻurta shartnomasini tuzish uchun zarur boʻlgan maʼlumot almashinuvini mutanosib ravishda toʻxtatadi; Jamgʻarma oʻzining rasmiy veb-saytida ushbu sugʻurta tashkiloti bilan elektron sugʻurta shartnomalarini tuzish mumkin emasligi va buning sabablari toʻgʻrisidagi maʼlumotni joylashtiradi hamda sugʻurta tashkilotining internet jahon axborot tarmogʻidagi resursi bilan axborot almashinuvini mutanosib ravishda toʻxtatadi; Sugʻurta bozorini rivojlantirish agentligi Oʻzbekiston yagona sugʻurta portaliga ushbu sugʻurta tashkiloti bilan sugʻurta shartnomasini tuzish mumkin emasligi va sugʻurta tashkilotining internet jahon axborot tarmogʻidagi resursi bilan axborot almashinuvi toʻxtatilganligi (vaqtincha toʻxtatganligi) toʻgʻrisidagi maʼlumotni joylashtiradi hamda sugʻurta tashkilotining internet jahon axborot tarmogʻidagi resursi bilan axborot almashinuvini mutanosib ravishda toʻxtatadi; sugʻurta tashkiloti oʻzining internet jahon axborot tarmogʻidagi resursida sugʻurta shartnomasini tuzish mumkin emasligi va uning sabablari toʻgʻrisidagi maʼlumotni joylashtiradi va elektron turdagi sugʻurta xizmatlarini koʻrsatishni mutanosib ravishda toʻxtatadi. 38. Elektron turdagi sugʻurta xizmatlarini koʻrsatishning har qanday bosqichida xizmat koʻrsatish imkoniyatidan foydalanish cheklanganligi aniqlanganda, mazkur holat Jamgʻarma tomonidan oʻrganilib, xizmat koʻrsatish imkoniyati toʻliq tiklangunga qadar sugʻurta tashkilotining axborot tizimi hamda Jamgʻarma yagona axborot tizimi oʻrtasida integratsiya toʻliq yoki qisman toʻxtatiladi. 39. Majburiy sugʻurtaning har qanday turida majburiy sugʻurta boʻyicha tegishli litsenziyasi mavjud sugʻurta tashkiloti tomonidan majburiy sugʻurta shartnomalarini (sugʻurta polislarini) rasmiylashtirish sunʼiy ravishda rad etilishi sugʻurta faoliyati toʻgʻrisidagi qonunchilik hujjatlarini buzish hisoblanadi. 41. Ushbu Nizom talablarini buzganlikda aybdor boʻlgan shaxslar qonunchilik hujjatlarida belgilangan tartibda javob beradilar. Bosqichlar Subyektlar Tadbirlar Muddat 1-bosqich Sugʻurta qildiruvchi Sugʻurta shartnomasini rasmiylashtirish uchun sugʻurtalovchi tomonidan taklif etiladigan usuldan foydalangan holda sugʻurta shartnomasini rasmiylashtirish haqida arizani toʻldiradi. Zaruratga koʻra 2-bosqich Sugʻurta tashkiloti 1. Sugʻurta shartnomasini rasmiylashtirish haqida arizadagi, shu jumladan, internet jahon axborot tarmogʻidagi resursi orqali yuborilgan maʼlumotlarni tekshiradi hamda shartnoma tuzish uchun shartnoma yoki ommaviy oferta shartlari bilan tanishish, tasdiqlash toʻgʻrisida taklifini beradi. 2. Agar maʼlumot notoʻgʻri yoki qisman toʻldirilgan boʻlsa, arizadagi maʼlumotni qayta tekshirish va toʻgʻrilash haqida sugʻurta qildiruvchiga maʼlumot taqdim etadi. Toʻliq boʻlmagan avtomatik 1 ish kunida yoki avtomatik tarzda darhol 3-bosqich Sugʻurta qildiruvchi 1. Sugʻurta shartnomasini tuzish uchun shartnoma yoki ommaviy oferta shartlari bilan tanishadi va tasdiqlaydi. 2. Agar sugʻurta tashkilotidan arizani qayta tekshirish va toʻgʻrilash haqida maʼlumot taqdim etilsa, maʼlumotlarni tekshiradi va toʻgʻrilab qayta taqdim etadi. Toʻliq boʻlmagan avtomatik tarzda 24 soat ichida 4-bosqich Sugʻurta tashkiloti Sugʻurta qildiruvchi tomonidan taqdim etilgan arizadagi maʼlumotlar toʻliqligi va toʻgʻriligi tekshirilgach, tuzilgan sugʻurta shartnomasi boʻyicha maʼlumotlarni oʻzining axborot tizimi orqali yagona axborot tizimiga sugʻurta shartnomasini roʻyxatga olish uchun yuboradi. Avtomatik tarzda darhol 5-bosqich Sugʻurta toʻlovlarini kafolatlash jamgʻarmasining sugʻurta turlarini elektron shaklda amalga oshirishni taʼminlovchi Yagona axborot tizimi Tuzilgan shartnoma boʻyicha maʼlumotlarni saqlaydi, unga noyob raqamini shakllantiradi va sugʻurta tashkilotiga yuboradi. Avtomatik tarzda darhol 6-bosqich Sugʻurta tashkiloti Yagona axborot tizimida roʻyxatga olinganligi toʻgʻrisidagi xabarni olgandan soʻng sugʻurta qildiruvchiga sugʻurta mukofoti toʻlovini amalga oshirishi mumkinligi toʻgʻrisida xabar beradi. Darhol 7-bosqich Sugʻurta qildiruvchi Sugʻurta mukofoti toʻlovini naqd yoki naqdsiz shaklda amalga oshiradi. Toʻliq boʻlmagan avtomatik tarzda 3 kunda 8-bosqich Sugʻurta tashkiloti Sugʻurta qildiruvchi tomonidan sugʻurta mukofoti toʻlangandan soʻng bu toʻgʻrisida Yagona axborot tizimiga xabar yuboradi. Avtomatik tarzda darhol 9-bosqich Sugʻurta toʻlovlarini kafolatlash jamgʻarmasining sugʻurta turlarini elektron shaklda amalga oshirishni taʼminlovchi Yagona axborot tizimi 1. Sugʻurta shartnomasida koʻrsatilgan maʼlumotlar asosida sugʻurta polisining roʻyxatga olish seriya va raqamini shakllantiradi hamda sugʻurta tashkilotining axborot tizimiga xabar beradi. 2. Sugʻurta qildiruvchining telefon raqamiga SMS-xabar shaklida va/yoki elektron pochta manziliga (mavjud boʻlsa) elektron xabarnoma shaklida maʼlumot yuboradi. Avtomatik tarzda darhol 10-bosqich Sugʻurta qildiruvchi Yagona axborot tizimiga sugʻurta polisining roʻyxatga olish seriyasi, raqami va sugʻurta obyekti identifikatorini kiritish yoki elektron qurilmada maxsus kodni oʻqib olish orqali sugʻurta polisining haqiqiyligini tekshiradi. Zaruratga koʻra, toʻliq boʻlmagan avtomatik tarzda 11-bosqich Sugʻurtalash majburiyati bajarilishini nazorat qiluvchi vakolatli organlar* Oʻzlarining axborot tizimlarini Yagona axborot tizimi bilan integratsiyalash orqali yoki elektron qurilmada maxsus kodni oʻqib olish orqali sugʻurta polisining haqiqiyligini tekshiradi. Zaruratga koʻra, toʻliq boʻlmagan avtomatik tarzda 12-bosqich Ariza beruvchi 1. Hodisa sodir boʻlganda jabrlanuvchi yoki sugʻurta qildiruvchi qonunchilikda yoki sugʻurta shartnomasida belgilangan hujjatlarning elektron yoki skanerlangan nusxalarini sugʻurta tashkilotiga, shu jumladan, internet jahon axborot tarmogʻidagi resursi yoki sugʻurta daʼvolariga oid arizalarni onlayn tarzda yuborish hamda koʻrib chiqish boʻyicha yagona mobil ilova orqali yuboradi. 2. Ichki ishlar organi xodimlarining ishtirokisiz rasmiylashtiriladigan yoʻl-transport hodisasi toʻgʻrisidagi xabarnomani onlayn tarzda yagona mobil ilova orqali yuboradi. Zaruratga koʻra, toʻliq boʻlmagan avtomatik tarzda 13-bosqich Sugʻurta tashkiloti 1. Jabrlanuvchi yoki sugʻurta qildiruvchi tomonidan yuborilgan, shu jumladan, internet jahon axborot tarmogʻidagi resursi yoki yagona mobil ilovasi orqali kelib tushgan ariza va unga ilova qilingan hujjatlarni qabul qiladi, toʻliqligini tekshiradi va oʻzining axborot tizimi orqali yagona axborot tizimiga sugʻurta daʼvosini roʻyxatga olish uchun yuboradi. 2. Qonunchilik hujjatlarida yoki sugʻurta shartnomasida belgilangan muddatlarda arizani koʻrib chiqadi va toʻlovni amalga oshirish yoki rad etish haqida ariza beruvchiga xabar beradi, oʻzining axborot tizimi orqali yagona axborot tizimiga qabul qilingan qarori boʻyicha maʼlumot yuboradi. Toʻliq boʻlmagan avtomatik tarzda 14-bosqich Sugʻurta toʻlovlarini kafolatlash jamgʻarmasining sugʻurta turlarini elektron shaklda amalga oshirishni taʼminlovchi Yagona axborot tizimi Sugʻurta tashkilotining axborot tizimi yoki yagona mobil ilova orqali kelib tushgan daʼvoni roʻyxatga oladi va sugʻurta tashkiloti qabul qilingan qarori boʻyicha arizachiga SMS-xabar shaklida va/yoki elektron pochta manziliga (mavjud boʻlsa) elektron xabarnoma shaklida maʼlumot yuboradi. Avtomatik tarzda darhol 1. Vazirlar Mahkamasining “Transport vositalari egalarining fuqarolik javobgarligini majburiy sugʻurta qilish toʻgʻrisida”gi Oʻzbekiston Respublikasi Qonunini amalga oshirish chora-tadbirlari haqida” 2008-yil 24-iyundagi 141-son qarorida: a) 1-ilovada: 1-banddagi “toʻlovlarni kafolatlash maqsadida” soʻzlari “toʻlovlarni kafolatlash hamda barcha sugʻurta turlari boʻyicha Yagona axborot tizimini shakllantirish va yuritish maqsadida” soʻzlari bilan almashtirilsin; 5-bandda: toʻrtinchi xatboshi quyidagi tahrirda bayon etilsin: “barcha majburiy va ixtiyoriy sugʻurta, shu jumladan, ushbu sugʻurta turlari boʻyicha sugʻurta qilish shartnomalari toʻgʻrisidagi maʼlumotlardan iborat boʻlgan, sugʻurta hodisalari toʻgʻrisidagi Yagona axborot tizimini, sugʻurta qildiruvchilar va jabrlanganlar toʻgʻrisidagi shaxsiy maʼlumotlarni shakllantirish, sugʻurta sirlari toʻgʻrisidagi qonun hujjatlarida belgilangan talablarni taʼminlagan holda vakolatli davlat organlari va sugʻurtalovchilar bilan Jamgʻarma oʻrtasida koʻrsatib oʻtilgan maʼlumotlarni ayirboshlashni tashkil etish;”; oltinchi xatboshi quyidagi tahrirda bayon etilsin: “E-polislar, sugʻurta hodisalari, sugʻurta qildiruvchilar va jabrlanuvchilar toʻgʻrisidagi shaxsiy maʼlumotlardan iborat boʻlgan, E-polisni sotish va rasmiylashtirish boʻyicha hamda barcha sugʻurta turlari boʻyicha Yagona axborot tizimini shakllantirish va yuritish, barcha majburiy va ixtiyoriy sugʻurta turlari boʻyicha majburiyatlarning bajarilishini nazorat qilish boʻyicha vakolatli davlat organlari bilan maʼlumotlar almashinuvini tashkil etish”; 6-bandda: quyidagi mazmundagi toʻrtinchi — sakkizinchi xatboshilar qoʻshilsin: “tegishli vazirliklar va idoralar hamda sugʻurtalovchilar oʻrtasida barcha majburiy va ixtiyoriy sugʻurta turlariga oid maʼlumotlar almashuvini taʼminlashni muvofiqlashtiradi; barcha majburiy va ixtiyoriy sugʻurta turlarini amalga oshirish va sugʻurta hodisalarini hal etish bilan bogʻliq interaktiv xizmatlarni koʻrsatadi hamda axborot tizimlarini yaratadi; elektron turdagi sugʻurta xizmatlarini koʻrsatishning har qanday bosqichida xizmat koʻrsatish imkoniyatidan foydalanishning cheklangan holati aniqlanganda, mazkur holat Jamgʻarma tomonidan oʻrganilib, xizmat koʻrsatish imkoniyati toʻliq tiklangunga qadar Sugʻurta tashkilotining axborot tizimi hamda Jamgʻarma yagona axborot tizimi oʻrtasida integratsiya toʻliq yoki qisman toʻxtatiladi. barcha majburiy va ixtiyoriy sugʻurta turlari boʻyicha sugʻurta statistikasini shakllantiradi; barcha majburiy va ixtiyoriy sugʻurta turlari boʻyicha axborot-tahlil faoliyatini amalga oshiradi, shu jumladan, buyurtma asosida toʻlov evaziga”; toʻrtinchi — toʻqqizinchi xatboshilar tegishlicha toʻqqizinchi — oʻn toʻrtinchi xatboshilar deb hisoblansin; oʻninchi va oʻn uchinchi xatboshilardagi “majburiy sugʻurta qilish” soʻzlari “barcha majburiy va ixtiyoriy sugʻurta turlari” soʻzlari bilan almashtirilsin; 7-bandda: quyidagi mazmundagi uchinchi xatboshi qoʻshilsin: “barcha majburiy va ixtiyoriy sugʻurta turlari boʻyicha axborot-tahlil faoliyatini amalga oshirish, shu jumladan, buyurtma asosida toʻlov evaziga”; uchinchi va toʻrtinchi xatboshilar tegishlicha toʻrtinchi va beshinchi xatboshilar deb hisoblansin; 8-bandning beshinchi xatboshisidagi “majburiy sugʻurta qilish” soʻzlari “barcha majburiy va ixtiyoriy sugʻurta turlari” soʻzlari bilan almashtiril sin; 9-band quyidagi tahrirda bayon etilsin: “9. Jamgʻarmaning mol-mulki: transport vositalari egalarining fuqarolik javobgarligini majburiy sugʻurta qilish faoliyati bilan shugʻullanuvchi sugʻurtalovchilarning bir yoʻla va kalendar toʻlanadigan badallari; Yagona axborot tizimidan foydalanish va ushbu tizim doirasida oʻzaro axborot almashishni tashkil qilish uchun bir yoʻla toʻlanadigan hamda tizimning toʻlaqonli faoliyatini taʼminlash va qoʻllab-quvvatlashni moliyalashtirish boʻyicha davriy toʻlovlar; Jamgʻarma tomonidan jabrlanuvchiga yetkazilgan zarar uchun javobgar shaxslarga nisbatan regress va subrogatsiya huquqini amalga oshirishdan tushgan mablagʻlar; Jamgʻarmaning pul mablagʻlarini joylashtirishdan olinadigan daromadlar; buyurtma asosida toʻlov evaziga barcha majburiy va ixtiyoriy sugʻurta turlari boʻyicha axborot-tahlil faoliyatini amalga oshirishdan olingan daromadlar; qonunchilik hujjatlarida taqiqlanmagan boshqa tushumlar hisobiga shakllanadi”; 10-band quyidagi tahrirda bayon etilsin: “10. Transport vositalari egalarining fuqarolik javobgarligini majburiy sugʻurta qilish faoliyati bilan shugʻullanuvchi sugʻurtalovchilarning Jamgʻarmaga bir yoʻla toʻlanadigan badali Jamgʻarmaga badal kiritish kunida sugʻurtalovchi ustav fondining qonunchilik hujjatlarida belgilangan eng kam miqdorining 0,1 foizini tashkil etadi. Transport vositalari egalarining fuqarolik javobgarligini majburiy sugʻurta qilish faoliyati bilan shugʻullanuvchi sugʻurtalovchilarning Jamgʻarmaga toʻlanadigan kalendar badallari sugʻurtalovchilar tomonidan yilning har choragida Jamgʻarmaga oʻtkaziladigan pul mablagʻlaridan iborat boʻladi. Kalendar badal miqdori sugʻurtalovchi bilan tuzilgan majburiy sugʻurta shartnomalari boʻyicha umumiy sugʻurta summasi hisobot choragida oʻsishi hajmidan kelib chiqib maxsus vakolatli davlat organi bilan kelishuv boʻyicha Jamgʻarmaning kuzatuv kengashi tomonidan belgilanadi. Toʻlangan kalendar badallar summasi Jamgʻarmaning kuzatuv kengashi tomonidan belgilangan miqdorga yetganda sugʻurtalovchilar tomonidan kalendar badallar toʻlash maxsus vakolatli davlat organi bilan kelishgan holda majburiy sugʻurta shartnomalari boʻyicha umumiy sugʻurta summasidan kelib chiqib toʻxtatib turiladi. Majburiy sugʻurta shartnomalari boʻyicha jami sugʻurta summasi oʻzgargan taqdirda, sugʻurtalovchi tomonidan Jamgʻarmaga toʻlangan kalendar badallar summasi qayta hisoblanadi”; 11-band quyidagi tahrirda bayon etilsin: “11. Sugʻurtalovchining Jamgʻarmaga Yagona axborot tizimidan foydalanish va ushbu tizim doirasida oʻzaro axborot almashishni tashkil qilish uchun toʻlanadigan bir yoʻla badali Jamgʻarmaga badal kiritish kunida sugʻurtalovchi ustav fondining qonunchilik hujjatlarida belgilangan eng kam miqdorining 0,1 foizini tashkil etadi. Bunda mazkur badal Jamgʻarma bilan unga aʼzolik toʻgʻrisidagi yozma bitim tuzgan sugʻurtalovchilar tomonidan amalga oshirilmaydi. Sugʻurtalovchining Yagona axborot tizimining toʻlaqonli faoliyatini taʼminlash va qoʻllab-quvvatlashni moliyalashtirish boʻyicha Jamgʻarmaga davriy toʻlovlari sugʻurtalovchilar tomonidan yilning har choragida Jamgʻarmaga oʻtkaziladigan pul mablagʻlaridan iborat boʻladi. Davriy toʻlov miqdori maxsus vakolatli davlat organi bilan kelishuv boʻyicha Jamgʻarmaning kuzatuv kengashi tomonidan belgilanadi.”; 24 va 25-bandlar quyidagi tahrirda bayon etilsin: “24. Sugʻurtalovchi tomonidan Jamgʻarma va sugʻurtalovchi oʻrtasida tuzilgan bitimlarda nazarda tutilgan Jamgʻarma oldidagi majburiyatlar muntazam ravishda (hisobot davrida ikki va undan koʻp marotaba) bajarilmagan taqdirda, shu jumladan, Jamgʻarmaning bu haqidagi maxsus vakolatli davlat organiga taqdim etgan maʼlumotiga asosan: maxsus vakolatli davlat organi tomonidan ushbu sugʻurtalovchi majburiyatlar bajarilishi lozimligi toʻgʻrisida ogohlantiriladi; sugʻurtalovchi ogohlantirish sabablarini bartaraf etmagan taqdirda, maxsus vakolatli davlat organining koʻrsatmasiga asosan Jamgʻarma tomonidan sugʻurtalovchining Yagona axborot tizimi bilan axborot almashinuvi toʻxtatiladi; maxsus vakolatli davlat organi tomonidan Yagona axborot tizimi bilan axborot almashinuvi toʻxtatilishiga sabab boʻlgan holatlar bartaraf etilganligi toʻgʻrisida xabar berilgan taqdirda, axborot almashinuvi qayta tiklanadi; Jamgʻarmaning kuzatuv kengashi maxsus vakolatli davlat organi bilan kelishgan holda sugʻurtalovchi va Jamgʻarma oʻrtasida tuzilgan bitimni bekor qilish toʻgʻrisida qaror qabul qilishi mumkin. 25. Sugʻurta qilish boʻyicha faoliyatning ixtiyoriy toʻxtatilishi munosabati bilan Jamgʻarma bilan tuzilgan bitimlar ixtiyoriy bekor qilinganda, shuningdek, Jamgʻarma oldidagi majburiyatlar bajarmaganligi uchun sugʻurtalovchi bilan tuzilgan bitimlar bekor qilingan taqdirda, sugʻurtalovchi sugʻurta qilish boʻyicha ilgari tuzilgan yozma bitimlar boʻyicha oʻz majburiyatlarini bajarishi shart”; b) 2-ilova quyidagi tahrirda bayon qilinsin: O.Z. Nasritdinxojayev — moliya vazirining birinchi oʻrinbosari, Jamgʻarma kuzatuv kengashi raisi B.T. Abdullayev — ichki ishlar vazirining oʻrinbosari K.F. Talipov — Moliya vazirligi huzuridagi Sugʻurta bozorini rivojlantirish agentligi direktori K.A. Abduraximov — Oʻzbekiston sugʻurta bozori professional qatnashchilari uyushmasining bosh direktori O.A. Pekos — axborot texnologiyalari va kommunikatsiyalarini rivojlantirish vazirining raqamli iqtisodiyot va elektron hukumat masalalari boʻyicha birinchi oʻrinbosari L.X. Zokirov — Transport vositalari egalarining fuqarolik javobgarligini majburiy sugʻurta qilish boʻyicha toʻlovlarni kafolatlash jamgʻarmasi direktori (maslahat ovozi huquqi bilan) v) 3-ilovaning matni quyidagi tahrirda bayon etilsin: “ Direktor Direktor oʻrinbosari Buxgalteriya hisobi va investitsiya boʻlimi 3 Sugʻurta sohasini raqamlashtirish boshqarmasi 1 Axborot-tahlil, kompensatsiya toʻlovlari va jamoatchilik bilan aloqalar boshqarmasi 3 Ijro nazorati va devonxona boʻlimi 2 Axborot-kommunikatsiya texnologiyalarini joriy etish, rivojlantirish hamda axborot xavfsizligi boʻlimi 3 Kompensatsiya toʻlovlari, siylovlar kompensatsiyasini amalga oshirish va sugʻurta daʼvolarini hal etish boʻlimi 3 Yuridik boshqarma 5 Yagona axborot tizimini qoʻllab-quvvatlash va monitoring olib borish boʻlimi 3 2. Oʻzbekiston Respublikasi Vazirlar Mahkamasining 2021-yil 15-oktabrdagi 645-son qarori bilan tasdiqlangan Oʻzbekiston Respublikasi ichki ishlar organlari tizimiga axborot texnologiyalarini joriy etish boʻyicha chora-tadbirlar dasturi 50-pozitsiyasining amalga oshirish bosqichlaridagi 2-bandni amalga oshirish muddatidagi “2022-yil” soʻzlari “2023-yil” soʻzlari bilan almashtirilsin. 3. Vazirlar Mahkamasining 2022-yil 21-fevraldagi 80-son qarori bilan tasdiqlangan Maxsus elektron tizim orqali ayrim faoliyat turlarini litsenziyalash tartibi toʻgʻrisida yagona nizomga 6-ilovada: a) 5-bandda: “b” kichik bandga quyidagi mazmundagi ikkinchi xatboshi qoʻshilsin: “sugʻurtalovchining Transport vositalari egalarining fuqarolik javobgarligini majburiy sugʻurta qilish boʻyicha toʻlovlarni kafolatlash jamgʻarmasi bilan Yagona axborot tizimidan foydalanish va ushbu tizim doirasida oʻzaro axborot almashish toʻgʻrisida yozma bitimning mavjud boʻlishi — majburiy va ixtiyoriy sugʻurta faoliyati bilan shugʻullanuvchi sugʻurtalovchilar uchun (transport vositalari egalarining fuqarolik javobgarligini majburiy sugʻurta qiluvchi sugʻurtalovchilar bundan mustasno);”; ikkinchi xatboshi uchinchi xatboshi deb hisoblansin; b) 9-bandda: quyidagi mazmundagi oltinchi-yettinchi xatboshilar qoʻshilsin: “e) sugʻurtalovchining Sugʻurta polisi maʼlumotlarini yuritish markazi bilan Yagona axborot tizimidan foydalanish va ushbu tizim doirasida oʻzaro axborot almashish toʻgʻrisidagi yozma bitimning mavjudligi.”; j) Elektron turdagi sugʻurta xizmatlarini koʻrsatish tartibi toʻgʻrisidagi nizom talablariga asosan elektron sugʻurta xizmatlari koʻrsatilishini taʼminlash”; oltinchi — oʻn yettinchi xatboshilar tegishlicha sakkizinchi — oʻn toʻqqizinchi xatboshilar deb hisoblansin. 1. Vazirlar Mahkamasining “Elektron turdagi sugʻurta xizmatlarini koʻrsatish tartibini takomillashtirish boʻyicha qoʻshimcha chora-tadbirlar toʻgʻrisida” 2020-yil 14-dekabrdagi 780-son qarorining 4-bandi, shuningdek, qarorga ilova. 2. Vazirlar Mahkamasining “Oʻzbekiston Respublikasi Hukumatining ayrim qarorlariga oʻzgartirishlar kiritish toʻgʻrisida (Oʻzbekiston Respublikasining “Normativ-huquqiy hujjatlar toʻgʻrisida” 2021-yil 20-apreldagi OʻRQ-682-son Qonuni)” 2022-yil 4-apreldagi 153-son qaroriga ilovaning 958-bandi.